MONITOR EXTERN Nr.6

 

1. Criza irakiană 

 

La 10 martie a.c., în cadrul Consiliului de Securitate al ONU au fost programate consultări pe tema crizei irakiene în care susţinătorii unei intervenţii militare în Irak au încercat să obţină sprijinul membrilor indecişi. 

În acest sens, Secretarul general al ONU, Kofi Annan, a declarat că o intervenţie militară americană în Irak, în absenţa unui acord al Consiliului de Securitate, va fi în contradicţie cu Carta ONU. K. Annan a insistat asupra riscurilor ca o acţiune militară întreprinsă fără permisiunea Consiliului de Securitate al ONU să fie ilegală. "Legitimitatea unei astfel de acţiuni va fi foarte afectată", a subliniat Kofi Annan. 

Secretarul general al ONU le-a cerut membrilor Consiliului de Securitate să adopte o poziţie comună faţă de criza irakiană şi a reminitit faptul că războiul trebuie să reprezinte ultima soluţie. K. Annan a subliniat caracterul imprevizibil al oricărui război şi consecinţele umane pe care le implică o astfel de acţiune. "Naţiunile Unite au datoria de a căuta, până în ultimul moment, o soluţie paşnică", a precizat Secretarul general al ONU, subliniind că întreaga lume doreşte soluţionarea paşnică a crizei irakiene. "Certurile, divergenţele sau disputele pe această temă nu îşi găsesc locul", a adăugat K. Annan.

Secretarul de stat american, Colin Powell, apreciază că ar putea obţine pentru adoptarea unei noi rezoluţii nouă sau zece voturi ale celor 15 membri ai Consiliului de Securitate. Acesta a avertizat Franţa că un eventual veto în cadrul Consiliului de Securitate ar avea "consecinţe grave asupra relaţiilor franco-americane, cel puţin pe termen scurt". Condoleezza Rice, consilierul pentru securitate naţională al preşedintelui american, a declarat că "timpul şireteniilor preşedintelui irakian s-a terminat" şi a venit momentul ca ameninţarea pe care Saddam Hussein o reprezintă să înceteze, cu sau fără aprobarea ONU. 

Ministrul de externe francez, Dominique de Villepin a reafirmat că "Franţa îşi va asuma responsabilităţile care-i revin ca membru permanent al Consiliului de Securitate al ONU pentru a bloca adoptarea unei noi rezoluţii care ar permite o acţiune militară în Irak". "Este evident că Franţa nu va transfera prietenilor săi din Consiliul de Securitate greutatea acestei decizii", a adăugat Dominique de Villepin, făcând aluzie la utilizarea dreptului de veto al Franţei pentru blocarea proiectului de rezoluţie americano-britanic care fixează data de 17 martie ca termen limită pentru dezarmarea Irakului. "Vom da un exemplu şi ne vom manifesta refuzul faţă de această rezoluţie în cazul în care proiectul va fi prezentat în următoarele zile", a precizat diplomatul francez. 

"Rusia va recurge la dreptul de veto în Consiliul de Securitate al ONU, opunîndu-se adoptării unei rezoluţii care să autorizeze recurgerea la forţă împotriva Irakului", a declarat ministrul rus de externe, Igor Ivanov. Aceasta este prima referire directă la utilizarea dreptului de veto făcută de şeful diplomaţiei ruse, care a afirmat până acum că Rusia se va abţine în cazul unui vot în Consiliu. 

"În epoca sovietică, am încercat să instaurăm regimuri loiale şi toată lumea ştie cum s-a terminat", a declarat I. Ivanov. "Exportul de democraţie, în special în ţările multiculturale, este sortit eşecului. Este esenţial să obţinem respectarea dreptului internaţional, dar impunerea democraţiei şi a unui model unic de dezvoltare este imposibilă", a adăugat el.

Preşedintele Chinei, Jiang Zemin, a pledat pentru continuarea şi înăsprirea inspecţiilor ONU din Irak. La rândul său, ministrul chinez de externe, Tang Jiaxuan, a precizat că ţara sa nu este de acord cu adoptarea unei a doua rezoluţii privind Irakul. 

Papa Ioan-Paul al II-lea a declarat că "alegerea între pace şi război este de fapt între bine şi rău, în condiţiile în care în localitatea Surabaya (Indonezia) sute de mii de musulmani s-au rugat pentru pace". 

Unul dintre statele membre ale Consiliului de Securitate supus la presiuni din partea SUA dar şi a Franţei în această problemă, Chile a anunţat prin mesajul preşedintelui Ricardo Lagos că "încă mai există posibilitatea unei soluţii paşnice la criza irakiană". 

"Pakistanul se va abţine, în eventualitatea supunerii la vot, în Consiliul de Securitate ONU, a noii rezoluţii care ar autoriza o acţiune militară împotriva Irakului", a anunţat un purtător de cuvânt al partidului aflat la putere în această ţară, Liga Musulmană din Pakistan-Quaid (PML-Q). "Guvernul a decis că cea mai bună soluţie pentru a evita ca opinia publică să sancţioneze autorităţile este de a se abţine de la votarea unei rezoluţii care ar autoriza o acţiune militară împotriva Irakului. Această decizie este conformă interesului naţional şi răspunde aşteptărilor poporului pakistanez", a precizat acesta. 

În tabăra adepţilor unei intervenţii militare, perspectiva unui conflict a slăbit poziţia premierului britanic Tony Blair, care a primit demisia deputatului laburist Andrew Reed din postul de secretar parlamentar particular al Ministerului Mediului. Nefiind de acord cu politica guvernului în cazul crizei irakiene, ministrul Dezvoltării Internaţionale, Clare Short, a anunţat că va face un gest similar. În acelaşi timp, ministrul britanic de externe, Jack Straw, a avertizat că Marea Britanie "îşi rezervă dreptul de a lua decizii în absenţa unui acord pe tema celei de a doua rezoluţii a Naţiunilor Unite". 

"Ultimatumul impus Irakului, prin proiectul de rezoluţie propus de Statele Unite, Marea Britanie şi Spania este suficient pentru a permite Irakului nu neapărat să se dezarmeze, ci să dea dovadă de o cooperare totală cu ONU", a declarat premierul britanic, Tony Blair. Şeful guvernului britanic consideră că o a doua rezoluţie, care ar deschide calea acţiunii militare împotriva Irakului, va fi în cele din urmă adoptată de ONU. 

Potrivit unui comunicat oficial, Guvernul bulgar a hotărât să sprijine adoptarea unei noi rezoluţii referitoare la Irak. "Bulgaria va sprijini, în Consiliul de Securitate, proiectul de rezoluţie propus de Marea Britanie, Statele Unite şi Spania", se precizează în comunicat. "Această rezoluţie este o continuare a Rezoluţiei 1441 şi reprezintă o formă de presiune a Consiliului de Securitate asupra regimului de la Bagdad, pentru ca acesta să respecte rezoluţiile anterioare", a subliniat adjunctul ministrulului afacerilor externe, Ivan Petkov. "Rezoluţia este o nouă încercare de soluţionare paşnică a crizei, iar Bulgaria îşi va continua eforturile în vederea unui consens în cadrul Consiliului de Securitate", a adăugat responsabilul bulgar. 

 

2. Situaţia inspecţiilor din Irak

 

Consiliul de Securitate al ONU s-a reunit, la 7 martie a.c., într-o şedinţă la nivel ministerial în cadrul căreia şeful inspectorilor ONU, Hans Blix, a prezentat un nou raport privind inspecţiile din Irak. La reuniune au participat 11 miniştri de externe, inclusiv cei cinci reprezentanţi ai membrilor permanenţi. 

În cadrul şedinţei a fost examinat şi proiectul de rezoluţie prezentat la 24 februarie a.c. de Statele Unite, Marea Britanie şi Spania, document care deschide calea unei acţiuni militare în Irak.

Potrivit analiştilor politici, şefii inspectorilor ONU pentru dezarmarea Irakului au oferit, în faţa Consiliului de Securitate al Naţiunilor Unite, o imagine încurajatoare privind activitatea pe care o desfăşoară, contrazicând, uneori direct, acuzaţiile SUA referitoare la eforturile de dezarmare ale Irakului. 

"Se pare că după o perioadă de cooperare reticentă poate fi observată o accelerare a iniţiativelor de dezarmare din partea Irakului, de la sfârşitul lunii ianuarie. Acest lucru este binevenit", a declarat Hans Blix, directorul Comisiei ONU de Control, Verificare şi Inspecţii (UNMOVIC). "Cu toate acestea, valoarea măsurilor luate de Irak trebuie să fie judecată calm, în funcţie de numărul de solicitări la care regimul irakian a răspuns. Acest lucru nu este clar deocamdată", a continuat oficialul ONU. 

H. Blix a anunţat că va fi nevoie de câteva luni pentru a verifica dezarmarea Irakului, în contextul în care SUA dau semne de nerăbdare, iar eventuala declanşare a ostilităţilor este o problemă de zile. "Verificarea dezarmării, chiar în condiţiile cooperării active din partea Irakului, nu va dura săptămâni sau ani, ci luni", a precizat H. Blix. De asemenea, H. Blix a confirmat că UNMOVIC a terminat redactarea unui program de lucru care să permită "rezolvarea problemelor rămase în suspans privind dezarmarea şi identificarea sarcinilor de îndeplinit în acest domeniu. Acest program este disponibil pentru orice stat membru al Consiliului de Securitate care îl va cere". 

Referindu-se la numeroase acuzaţii ale Statelor Unite, dintre care o parte au fost prezentate de Colin Powell la data de 5 februarie a.c., în faţa Consiliului de Securitate, H. Blix a explicat că până în momentul de faţă nu au fost descoperite "dovezi privind desfăşurarea de activităţi interzise în laboratoarele şi atelierele mobile, instalate în camioane", în Irak. Acesta a mai afirmat că, "până în momentul de faţă, nu a fost găsită nici o dovadă privind vreun depozit subteran de stocare sau de fabricare a armelor chimice şi biologice", adăugând că, pentru identificarea unor astfel de locaţii, "au fost folosite radare speciale, care pot analiza structura subsolului". 

În privinţa rachetelor Al-Samoud 2, H. Blix consideră că eliminarea acestora reprezintă "o măsură substanţială de dezarmare, iar accelerarea, de la începutul lunii ianuarie, a activităţilor de dezarmare a Irakului este binevenită". 

Mohamed ElBaradei, directorul general al Agenţiei Internaţionale a Energiei Atomice (AIEA), a oferit, de asemenea, informaţii privind armele de distrugere în masă. Inspectorii "nu au găsit nici o dovadă a vreunei activităţi nucleare interzise în obiectivele vizitate", a precizat M. ElBaradei, respingând autenticitatea unor documente "oferite de unele state membre ale Consiliului de Securitate care ar atesta existenţa vreunui acord între Irak şi Niger privind vânzarea de uraniu în perioada 1999-2001. După o analiză minuţioasă, AIEA a tras concluzia, confirmată şi de experţi internaţionali, că aceste documente nu sunt autentice". 

"Un război împotriva Irakului nu va permite descoperirea armelor de distrugere în masă ale acestei ţări deoarece acestea nu există decât în imaginaţia unora", a declarat ambasadorul irakian la Naţiunile Unite, Mohamed al-Duri. "Inspectorii au dovedit că nu există asemenea arme şi că afirmaţiile Statelor Unite şi Marii Britanii sunt false", a subliniat M. al-Duri, în faţa Consiliului de Securitate al ONU, după prezentarea raportului de către şefii inspectorilor pentru dezarmare. "Se pare că eventualitatea unui război de agresiune împotriva Irakului a devenit iminentă, oricare ar fi decizia pe care o va adopta Consiliul de Securitate", a afirmat diplomatul irakian, care a cerut statelor membre să nu-şi eludeze responsabilităţile. "Cerem acestui consiliu venerabil să-şi asume responsabilităţile, mai ales pentru a dejuca agresiunea împotriva Irakului. Nu permiteţi comiterea unei noi crime în numele său", a solicitat el miniştrilor şi diplomaţilor reuniţi la sediul ONU. "Cei care vor fi încurajat comiterea acestei crime, fără un interes direct, vor regreta în final", a concluzionat Mohamed al-Duri.

 

3. Lucrările summit-ului extraordinar al ţărilor islamice privind criza irakiană 

 

La 5 martie a.c., la Doha, au avut loc lucrările unui summit islamic extraordinar privind problema Irakului, cu participarea a 55 dintre cei 57 de membri ai Organizaţiei Conferinţei Islamice (OCI). În cursul reuniunii "participanţii au adoptat poziţia sprijinită de un miliard de musulmani, care refuză o agresiune împotriva Irakului", proclamând respingerea unui atac împotriva Irakului, în ciuda facilităţilor acordate de o parte dintre cei 57 de membri ai Conferinţei, forţelor militare americane şi britanice.

În alocuţiunea sa de deschidere, emirul Qatarului, şeicul Hamad ben Khalifa al-Thani, a subliniat "circumstanţele excepţionale" în care are loc reuniunea, făcând referire la tensiunile suscitate de chestiunea irakiană. Acesta a recunoscut că ţările musulmane nu au "putere de decizie în problema irakiană, dar pot, totuşi, să exercite presiuni în favoarea unei reglementări paşnice a crizei". De asemenea, şeicul Hamad a subliniat "degradarea situaţiei, în teritoriile palestiniene", exprimând, totodată, regretul cu privire la absenţa de la reuniune a preşedintelui Autorităţii Palestiniene, Yasser Arafat. 

"Organizaţia Conferinţei Islamice respinge total orice intervenţie militară împotriva Irakului", se menţionează în comunicatul final difuzat la încheierea summit-ului organizaţiei panislamice. 

Textul documentului, citit de Secretarul general al OCI, Abdelouaehed Belkeziz (Maroc), afirmă, totodată, "refuzul ţărilor islamice de a participa la vreo acţiune militară în Irak" şi hotărârea lor "de a milita pentru păstrarea unităţii teritoriale" a acestei ţări. Liderul OCI a salutat, totodată, apelurile ţărilor care solicită continuarea inspecţiilor la armamentul irakian şi rezolvarea crizei irakiene pe cale paşnică. 

Semnatarii Declaraţiei finale a summit-ului de la Doha au cerut comunităţii internaţionale "să sprijine eforturile islamice vizând evitarea războiului în zona Golfului". 

Reuniunea islamică a respins propunerea emirului Zayed Ben Sultan Al Nahyane (Emiratele Arabe Unite), care a cerut preşedintelui irakian, Saddam Hussein, să accepte exilul, în schimbul evitării unui război împotriva ţării sale. 

Ministrul irakian al informaţiei, Mohamad Said al-Sahhaf, a salutat rezultatele summit-ului extraordinar al Organizaţiei Conferinţei Islamice (OCI), declarându-se ferm împotriva unui război în Irak, precum şi hotărârea Parlamentului turc de a nu permite trupelor americane şi aliate să staţioneze pe teritoriul statului. 

Cu toate acestea, participanţii la lucrările summit-ului nu au aprobat propunerea de a nu acorda facilităţi militare SUA pentru un atac împotriva Irakului. "Lumea arabo-musulmană este împărţită, iar noi suntem divizaţi deoarece nu ştim ce dorim (...) şi pentru că nu comunicăm destul cu poporul", a apreciat ministrul de externe al Qatarului, Hamad Ben Jassam Al-Thani. El a recunoscut că mai multe ţări arabe găzduiesc pe solul lor trupe americane şi britanice şi pretind în acelaşi timp că nu acordă facilităţi militare SUA. 

Potrivit analiştilor, absenţa liderilor politici de prim plan de la lucrările summit-ului islamic de la Doha (au fost prezenţi doar şapte şefi de stat), face dovada tensiunii care există în lumea arabă şi islamică.

 

4. Situaţia din Coreea de Nord

 

La 4 martie a.c. au avut loc, în apropierea liniei demilitarizate dintre cele două state coreene, manevrele militare anuale ale forţelor americane şi sud-coreene, în contextul crizei provocate de reactivarea instalaţiilor nucleare nord-coreene. Câteva mii de militari americani ai forţelor speciale şi de cercetare au fost desfăşuraţi în Coreea de Sud, în apropierea frontierei cu statul nord-coreean, pentru a lua parte la o luptă simulată, care constituie tema manevrelor cu nume de cod RSOI/FE 03. "Aceste manevre încep cu pregătirile în vederea primirii celor 5.000 de militari americani care vin din Statele Unite şi din zona Pacificului", a declarat un şeful american al operaţiunilor militare din zonă. 

Autorităţile implicate din SUA şi Coreea de Sud au refuzat să precizeze numărul exact de militari mobilizaţi în cadrul acestor exerciţii, care urmează să testeze capacitatea forţelor aliate de a face faţă unui eventual atac al forţelor regimului nord-coreean. 

Coreea de Nord a condamnat manevrele militare americano-sud-coreene, pe care le consideră pregătiri în vederea unei atac pe teritoriului nord-coreean. 

Potrivit analiştilor militari, criza nord-coreeană a înregistrat o nouă etapă, la 2 martie a.c., în urma unui incident aerian survenit deasupra Mării Japoniei. Astfel, purtătorul de cuvânt al Pentagonului, a informat că patru avioane de vânătoare nord coreene de tip MIG-29 s-au apropiat până la 15 metri de un avion american de spionaj de tipul RC-135S, pe care l-au escortat 22 de minute, în acest timp unul dintre avioanele nord-coreene avându-l ca ţintă pe radarul său. În acelaşi context, un responsabil al Departamentului de Stat american a subliniat "caracterul provocator al manevrelor aviaţiei nord- coreene", adăugând că un protest oficial este în curs de elaborare. 

Acesta este primul incident de acest fel din august 1969, dată la care Coreea de Nord a doborât un avion american EC-121 deasupra Mării Japoniei, acţiune care s-a soldat cu moartea a 31 de persoane. În 1968, regimul nord- coreean a sechestrat o navă americană de spionaj care trecea prin spaţiul aerian al coastelor sale estice, reţinând echipajul timp de un an de zile. 

Noul incident aerian, produs într-o zonă cu mari tensiuni, a avut loc după acuzaţiile repetate ale regimului de la Phenian care susţine că avioanele americane de spionaj au ca obiectiv reperarea instalaţiilor strategice nord-coreene. 

Criza din peninsula coreeană s-a declanşat în octombrie 2002, după anunţul SUA referitor la existenţa unui program nord-coreean secret de cercetare nucleară care încălca acordul din 1994 privind închiderea instalaţiilor nucleare. 

Potrivit purtătorului de cuvânt al Agenţiei japoneze pentru Apărare, Coreea de Nord a efectuat un nou test cu rachetă sol-mare, la 10 martie a.c. "Aşa cum s-a întâmplat şi pe data de 24 februarie, racheta a fost lansată în direcţia nord-est, iar racheta a căzut în mare, în largul Coreei de Nord. Nu credem că acest test reprezintă o ameninţare imediată pentru securitatea ţării noastre", a menţionat oficialul japonez, precizând, totodată, că guvernul japonez continuă ancheta pentru a stabili numărul de rachete lansate. 

 

5. Noul Guvern al Israelului

 

Premierul israelian, Ariel Sharon, a prezentat preşedintelui statului, Moshe Katzav, la 4 martie a.c., echipa sa guvernamentală, după desemnarea ultimilor doi miniştri, reprezentanţi ai Partidului Naţional Religios (PNR). 

"Cabinetul reuneşte diferite forţe ale societăţii şi dovedeşte că ceea ce avem în comun este mai puternic decât ceea ce ne desparte", a declarat A. Sharon, adăugând că noul său guvern, care a obţinut la 27 februarie a.c. votul de încredere al Parlamentului, "va fi confruntat cu provocări dificile". La rândul său, preşedintele Israelului, M. Katzav, a solicitat Guvernului să acţioneze pentru reducerea tensiunilor din cadrul societăţii israeliene. 

Noul guvern, care se numără, potrivit analiştilor politici, printre echipele cele mai de dreapta din istoria Israelului, a fost realizat ca urmare a unei coaliţii între partidul Likud (dreapta) condus de A. Sharon, blocul Uniunii Naţionale (coaliţie de partide de extremă dreapta), Partidul Naţional Religios şi formaţiunea Shinui (centru). 

Guvernul dispune de sprijinul majorităţii a 68 dintre cei 120 de parlamentari şi este alcătuit din 23 de miniştri: 

- Prim-ministru: Ariel Sharon (Likud) - deţine şi portofoliul Ministerului Comunicaţiilor şi Cultelor; 

- Ministrul Afacerilor Externe şi vicepremier: Sylvan Shalom (Likud); 

- Ministrul Justiţiei şi vicepremier: Yossef Lapid (Shinui); 

- Ministrul Apărării: Shaul Mofaz (Likud); 

- Ministrul Finanţelor: Benjamin Netanyahu (Likud); 

- Ministrul Comerţului şi Industriei, vicepremier: Ehud Olmert (Likud); 

- Ministrul Agriculturii: Yisrael Katz (Likud); 

- Ministrul Securităţii Interne: Tzachi Hanegbi (Likud); 

- Ministrul Integrării Imigranţilor: Tzipi Livni (Likud); 

- Ministrul Sănătăţii: Dan Naveh (Likud); 

- Ministrul Educaţiei, Culturii şi Sporturilor: Limor Livnat (Likud); 

- Ministrul de Interne: Avraham Poraz (Shinui); 

- Ministrul Infrastructurilor: Joseph Paritzky (Shinui); 

- Ministrul Mediului: Yehudit Naot (Shinui); 

- Ministrul Ştiinţelor şi Tehnologiei: Eliezer Sandberg (Shinui); 

- Ministrul Transporturilor: Avigdor Lieberman (Uniunea Naţională); 

- Ministrul Turismului: Benyamin Elon (Uniunea Naţională); 

- Ministrul Amenajării Teritoriului: Efraim Eitam (PNR); 

- Ministrul Muncii şi Afacerilor Sociale: Zevulun Orlev (PNR); 

Miniştri fără portofoliu: 

- Ministrul însărcinat cu relaţiile dintre Guvern şi Knesset: Gideon Ezra (Likud); 

- Ministrul însărcinat cu relaţiile cu diaspora: Nathan Sharansky (Likud); 

- Fără portofoliu: Meir Sheetrit (Likud); 

- Fără portofoliu: Uzi Landau (Likud). 

În luna noiembrie 2002, Partidul Muncii s-a retras din guvernul de coaliţie condus de Ariel Sharon. Ca urmare, primul ministru a fost nevoit să anunţe organizarea anticipată a alegerilor generale. 

În cadrul alegerilor generale, ce au avut loc la 28 ianuarie 2003, Blocul Conservator Likud a câştigat alegerile, obţinând 38 din cele 120 de locuri din Parlament şi devenind, astfel, partidul majoritar. La 9 februarie a.c., preşedintele Israelului, Moshe Katzav, l-a împuternicit pe A. Sharon să formeze un nou guvern. În urma negocierilor ce au durat circa 20 de zile, Blocul Conservator Likud a încheiat dezbaterile privind formarea guvernului cu Partidul Shas, Partidul Meretz şi Partidul Reformist. 

După câştigarea alegerilor generale, A. Sharon a apreciat că poate forma un guvern de coaliţie naţională cu Partidul Muncii, al doilea partid din Parlament, şi cu Partidul Reformist. În acest scop, A. Sharon a avut trei runde de negocieri cu preşedintele Partidului Muncii, Amram Mitzna. Datorită divergenţelor mari dintre cele două părţi în privinţa problemei palestiniene, Blocul Likud şi Partidul Muncii nu au ajuns la nici o înţelegere. Astfel, Partidul Muncii a refuzat să participe la guvernul de coaliţie şi a devenit principalul partid de opoziţie. 

Opinia publică apreciază că noul guvern este format în principal din partidele naţionaliste radicale care sunt împotriva înfiinţării statului palestinian şi se pronunţă pentru păstrarea şi extinderea continuă a coloniilor evreieşti. 

Într-un discurs rostit la 27 februarie a.c., A. Sharon a expus programul de guvernare al noului guvern israelian, sarcinile şi poziţia acestuia. A. Sharon a declarat că sarcina primordială a noului guvern este rezolvarea problemei economice. Referitor la problema politică, A. Sharon a subliniat că numai după ce Palestina va înceta actele teroriste, iar Organizaţia pentru Eliberarea Palestinei va realiza toate modificările necesare şi îşi va schimba conducerea, Israelul va începe negocierile privind proiectul unei reforme politice. În legătură cu crearea unui stat palestinian, premierul A. Sharon a declarat că politica noului guvern nu cere miniştrilor să sprijine proclamarea statului palestinian. El a reafirmat, de asemenea, că noul guvern va acţiona pentru atragerea mai multor coloniştri evrei şi va cere Palestinei să renunţe la susţinerea dreptului de întoarcere a refugiaţilor pe teritoriul israelian. A. Sharon a declarat, totodată, că noul guvern se va angaja în eforturile pentru restabilirea păcii şi va fi gata să facă unele concesii pentru atingerea acestui obiectiv. 

Preşedintele Partidului Muncii, Amram Mitzna, a criticat componenţa noului guvern israelian, declarând că "în faţa situaţiei economice grele şi conflictelor palestino-israeline, este greu ca noul guvern israelian să obţină realizări însemnate". 

Datorită faptului că precedentul guvern şi-a încheiat mandatul anticipat, noul guvern are un mandant de 4 ani şi 8 luni, însă analiştii politici rămân sceptici cu privire la încheierea mandatului noului guvern israelian la termenul legal.

 

6. Ratificarea tratatului de dezarmare strategică americano-rus 

 

Autorităţile ruse au salutat, la 7 martie a.c., ratificarea, în unanimitate, de către Senatul american a tratatului de dezarmare strategică încheiat, anul trecut, cu Rusia.

"Rusia este convinsă că, după ratificarea tratatului de la Moscova de către Adunarea federală rusă şi după intrarea sa în vigoare, documentul va deveni un factor important al stabilităţii strategice şi al securităţii globale din relaţiile internaţionale ale secolului XXI", menţionează un comunicat al Ministerului rus de Externe. 

În textul documentului se arată că "Tratatul, semnat pe 24 mai 2002 de preşedintele rus, Vladimir Putin, şi de preşedintele american, George W. Bush, a devenit o etapă importantă în domeniul dezarmării nucleare reale şi radicale, o manifestare practică importantă a noilor relaţii de parteneriat strategic între Rusia şi Statele Unite". 

Acordul prevede reducerea cu două treimi a arsenalului strategic (rachete nucleare cu rază lungă de acţiune) din cele două ţări. Statele Unite şi Rusia nu vor mai putea deţine, începând cu 2012, decât 1700 - 2200 de ogive faţă de 6.000 în prezent. 

Pentru intrarea în vigoare a tratatului, acesta trebuie ratificat de Duma de Stat a Rusiei. Preşedintele Comisiei pentru Apărare a Dumei de Stat, generalul Andrei Nikolaiev, a afirmat că o operaţiune militară americană în Irak ar putea complica ratificarea tratatului de către Rusia. "În prezent, nu există obstacole care să împiedice Duma să ratifice tratatul, aşa cum a făcut deja Senatul american, însă declanşarea unei operaţiuni militare americane în Irak ar putea determina anumite complicaţii", a declarat A. Nikolaiev, care a mai menţionat că deputaţii ruşi au formulat o serie de amendamente referitoare la proiectul legii de ratificare a tratatului şi că sugestiile lor sunt examinate de Consiliul de securitate rus. 

"Dacă preşedintele susţine aceste sugestii şi prezintă proiectul modificat al legii, nu cred că vor fi obstacole în ceea ce priveşte ratificarea tratatului într-un viitor apropiat", a subliniat parlamentarul rus. "Decizia Senatului american este, probabil, motivată de dorinţa Statelor Unite de a obţine o poziţie mai flexibilă a Rusiei în ceea ce priveşte problema irakiană", a declarat, la rândul său, Vladimir Lukin, vicepreşedinte al Dumei de Stat şi membru al comisiei pentru ratificarea tratatului. V. Lukin a apreciat, totodată, că ratificarea tratatului ruso-american corespunde intereselor naţionale ruse. 

 

7. Malta - referendum-ul de aderare la Uniunea Europeană

Înalţii oficiali ai Comisiei Europene şi-au exprimat temerile că un vot negativ în cadrul referendum-ului de aderare la Uniunea Europeană, care a avut loc în Malta la 8 martie a.c., ar putea avea "un efect de domino" asupra celorlalte state candidate.

Opoziţia şi partidul aflat la putere în Malta au avut opinii diametral opuse în privinţa aderării la UE. Opoziţia laburistă, care este împotriva aderării la UE, insistă ca rezultatul referendum-ului "să nu oblige ţara în nici un fel, întrucât Constituţia statului nu prevede organizarea unei astfel de consultări". La rândul lor, susţinătorii guvernului maltez susţin că premierul Fench Adami nu face altceva decât să respecte un angajament asumat înainte de alegerile din 1998 şi anume de a-i consulta pe alegători înainte de luarea unei decizii finale în legătură cu aderarea ţării la Uniunea Europeană.

Partidul Laburist este convins că premierul F. Adami şi Partidul Naţionalist, aflat la putere, vor distruge prin aderarea la UE tradiţia de neutralitate militară a Maltei şi a mizat pe acest argument în acţiunile pe care le-a organizat în ultima perioadă împotriva aderării. "Suntem o ţară atât de mică, încât nu vom avea nici un cuvânt de spus odată intraţi în Uniune. UE pregăteşte acum o politică de apărare comună şi un buget militar. Nu dorim să luăm parte la aşa ceva", declara recent un reprezentant al Partidului Laburist. Liderul opoziţiei, Alfred Sant, a precizat, la rândul său, că aderarea la Uniune ar putea avea ca efect creşterea şomajului în rândul populaţiei de numai 400000 de persoane a Maltei.

Guvernanţii maltezi au respins argumentul opoziţiei că aderarea la Uniune ar duce la pierderea neutralităţii de către fosta colonie britanică, susţinând că una dintre anexele viitorului Tratat de aderare al Maltei la UE va conţine o clauză specială de protejare a neutralităţii ţării. Pe de altă parte, premierul maltez, Fench Adami, i-a acuzat pe cei care militează împotriva aderării la UE de "lipsă de etică şi minciună".

Potrivit rezultatelor anunţate de Comisia Electorală din Malta, cetăţenii maltezi au votat în favoarea aderării la Uniunea Europeană în proporţie de 53,65%. Voturile împotriva aderării au reprezentat 43,65% dintre cele 266722 de sufragii exprimate. Din cele 297000 de persoane cu drept de vot, în favoarea aderării au votat 143094, faţă de 123628 de persoane care au votat împotrivă, 3928 de buletine de vot fiind anulate (1,45%). Rata de participare a fost de 91%. 

Celelalte referendumuri de aderare vor fi organizate după cum urmează: Slovenia - 23 martie; Ungaria - 12 aprilie; Lituania - 11 mai; Slovacia - 16-17 mai; Polonia - 8 iunie; Republica Cehă - 15-16 iunie şi Estonia - 14 septembrie. Cipru nu va organiza un referendum decât după semnarea unui acord privind reunificarea insulei. 

În Slovenia, unde va avea loc următorul referendum pe tema aderării la UE, acţiune care va avea loc simultan cu referendumul pe tema aderării la NATO, premierul Anton Rop a chemat electoratul să răspundă "da" în privinţa ambelor chestiuni, insistând pe ideea că un rezultat favorabil va consolida poziţia ţării pe plan internaţional. Potrivit unui sondaj publicat recent de cotidianul sloven "Delo", 64% dintre sloveni sunt în favoarea aderării la UE, 8% sunt împotrivă, iar 28% sunt indecişi. În schimb, în privinţa aderării la NATO doar 42% ar vota favorabil, 30% sunt împotrivă şi 28% sunt indecişi.

